เปิดจองสิทธิวันแรก โครงการเราเที่ยวด้วยกัน เฟส 5
ตามที่คณะรัฐมนตรี มีมติเมื่อวันที่ 24 มกราคมที่ผ่านมา ได้อนุมัติโครงการเราเที่ยวด้วยกัน เฟส 5 วงเงินรวม 2,016 ล้านบาท เพื่อดำเนินมาตรการกระตุ้นเศรษฐกิจของประเทศไทยด้านการท่องเที่ยว โดยที่ผ่านมามีการเปิดให้ลงทะเบียนสำหรับผู้ร่วมโครงการรายใหม่ที่ไม่เคยได้รับสิทธิจากโครงการ เฟสที่ 1-4 และเริ่มให้ใช้สิทธิจองห้องพักได้ตั้งแต่วันนี้(7 มี.ค.66) จนถึงวันที่ 26 เมษายน 2566  เวลา 06.00 น.-23.00 น.ขณะที่ ข้อมูลล่าสุด (เมื่อวันที่ 6 มี.ค.66) มีประชาชนลงทะเบียนเพื่อเข้าร่วมโครงการฯ แล้วจำนวน 9,847,372 คน แบ่งเป็นคนเก่าที่เคยร่วมโครงการฯ 9,784,050 คนและคนใหม่ที่ไม่เคยร่วมโครงการจำนวน 63,332 คน มีผู้ประกอบการทั้งร้านค้า ร้านอาหารและโรงแรมเข้าร่วมโครงการฯจำนวน 6,862 รายสำหรับผู้เข้าร่วมโครงการฯ สามารถเริ่มเดินทางใช้สิทธิได้ ระหว่างวันที่ 10  มีนาคม - 30 เมษายน โดยผู้ใช้สิทธิจะต้องติดต่อจองที่พักกับผู้ประกอบการโดยตรง  อย่างน้อย 3 วันล่วงหน้าก่อนวันเข้าพัก และชำระค่าที่พัก ร้อยละ 60 ผ่านช่องทาง G Wallet บนแอปพลิเคชันเป๋าตัง ซึ่งกำหนดให้เป็นการเดินทางข้ามจังหวัดได้ทั่วประเทศ โดยจะเปิดให้จองที่พักได้จนถึงวันที่ 26 เมษายน และสามารถเช็คอินเข้าที่พักวันสุดท้ายได้วันที่ 29 เมษายน ซึ่งผู้เข้าร่วมโครงการจะต้องเช็คเอ้าท์ออกจากที่พัก ภายในวันที่ 30 เมษายน โดยถือเป็นวันสิ้นสุดโครงการ